1. melléklet

A bizottságok működésére vonatkozó alapvető szabályok

1. A képviselő-testület meghatározott feladatai ellátására állandó és ideiglenes bizottságot hozhat létre.
2. A bizottsági tagok jogai és kötelességei a bizottság munkájával összefüggésben azonosak.
3. A bizottság – feladatkörében – előkészíti a képviselő-testület döntéseit, szervezi és ellenőrzi a döntések végrehajtását. A képviselő-testület határozza meg azokat az előterjesztéseket, amelyeket bizottság nyújt be, továbbá amely előterjesztések a bizottság állásfoglalásával nyújthatók be a képviselő-testületnek.
4. A bizottság üléseit a bizottság elnöke hívja össze és vezeti, akadályoztatása esetén a bizottság megbízott tagja vezeti.
5. A határozatképességére és határozathozatalára a képviselő-testületre vonatkozó szabályokat kell alkalmazni. A bizottsági ülésről jegyzőkönyv készül, a jegyzőkönyvet a bizottság elnöke és a jegyző írja alá.
6. A képviselő tanácskozási joggal részt vehet bármilyen bizottság ülésén. Javasolhatja a bizottság elnökének a bizottság feladatkörébe tartozó ügy megtárgyalását, melyet a bizottság legközelebbi ülése elé kell terjeszteni és a tárgyalásra a képviselőt meg kell hívni. A települési képviselő kezdeményezheti, hogy a képviselő-testület vizsgálja felül a bizottság átruházott hatáskörében hozott döntését.
7. A bizottság munkájába a polgármester hozzájárulása után külső szakértőket vonhat be.
8. A bizottság tevékenységéről a választási ciklus alatt legalább egy alkalommal – a képviselő-testület éves munkatervében meghatározott időpontban – beszámol a képviselő-testületnek.
9. A bizottság további részletes szabályait maga határozza meg.